A Bizottság 508/1999/EK rendelete
(1999. március 4.)
az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló 2377/90/EGK tanácsi rendelet I-IV. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2728/98 bizottsági rendelettel [1] módosított, az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendeletre [2] és különösen annak 6., 7. és 8. cikkére,
mivel a 2377/90/EGK rendelet elfogadása óta a mellékletek számos alkalommal módosultak; mivel a szövegek száma, komplexitása és különböző Hivatalos Lapokban való szétszórtsága miatt nehéz azokat használni, és így hiányzik az átláthatóság, amely minden jogszabálynak alapvető tulajdonsága kell, hogy legyen; mivel ezért azok közül a mellékletek közül egyeseket egységes szerkezetbe kell foglalni; mivel egyúttal néhány vegyület nevét vagy kémiai leírását helyesbíteni, illetve pontosítani, valamint bizonyos tárgyi tévedéseket javítani kell;
mivel az e rendeletben meghatározott intézkedések összhangban állnak az Állatgyógyászati Készítmények Állandó Bizottságának véleményével,
ELFOGADTA EZT A RENDELETET:
1. cikk
A 2377/90/EGK rendelet I-IV. mellékletei helyébe az alábbi mellékletben meghatározott szöveg lép.
2. cikk
Ez a rendelet az Európai Közösségek Hivatalos Lapjában való kihirdetését követő hatvanadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. március 4-én.